**Структура на вработените во аудио и аудиовизуелната медиумска индустрија во 2019 година**

Агенцијата за аудио и аудиовизуелни медиумски услуги веќе неколку години изработува анализи за структурата на вработените во аудио и аудиовизуелната медиумска индустрија.

Во анализата е даден преглед на структурата на вработените во аудио и аудиовизуелниот медиумски сектор во 2019 година, односно податоци за вкупниот број на вработени во јавниот сервис и во комерцијалните телевизии и радиостаници. Податоците се анализирани од аспект на работните места на кои тие биле ангажирани, статусот (редовен работен однос или хонорарен ангажман), полот, степенот на образование и етничката припадност.

Анализата е достапна на веб страницата на Агенцијата wwww.avmu.mk

**Соопштение за јавност – Осуда на нападот на новинарската екипа на Ал Џазира**

Агенцијата за аудио и аудиовиозуелни медиумски услуги на 10 септември го осуди нападот на новинарската екипа на Ал Џазира, кој се случи за време на протест во Скопје и потсети дека ваквите појави претставуваат загрозување на слободата на изразување и на правото на информирање на јавноста.

Во соопштението беше посочено дека на медиумите треба да им се обезбедат услови за професионално работење, а медиумските работници во ниту еден момент не смеат да бидат попречени во вршењето на своите работни задачи.

**Агенцијата одржа јавен состанок за активностите во третиот квартал од 2020 година**

Агенцијата за аудио и аудиовизуелни медиумски услуги на 25 септември одржа јавен состанок, кој поради актуелната состојба со корона вирусот, се реализираше преку видео конференциска врска. На состанокот, директорот на Агенцијата д-р Зоран Трајчевски, направи пресек на реализираните активности согласно Годишната програма за работа во изминатите три месеци.

Присутните имаа можност да слушнат за активностите поврзани со мониторингот на изборниот процес за Предвремените парламентарни избори, спроведените надзори врз радиодифузерите, операторите на јавни електронски комуникациски мрежи, издавачите на печатени медиуми и давателите на АВМУ по барање, изречените мерки јавна опомена, изработените анализи и студии, активностите на полето на меѓународната соработка.

На состанокот беа презентирани резултатите од Студијата „Утврдување на влијанието на новите медиуми врз формирањето на јавното мислење и врз работењето на традиционалните медиуми“, која за потребите на Агенцијата ја изработи истражувачки тим на Институтот за истражување на општествениот развој РЕСИС од Скопје. Во Студијата меѓудругото се обезбедени податоци за тоа колку публиката ги користи традиционалните и онлајн медиумите, за што најчесто ги користи, какви се ставовите на публиката во врска со традиционалните и онлајн медиумите и др. Студијата е дел од активностите предвидени во акцискиот план за реализација на Регулаторната стратегија за развој на аудио и аудиовизуелната медиумска дејност за периодот од 2019 до 2023 година.

На крајот на состанокот беа презентирани клучните наоди од Анализата на пазарот на аудио и аудиовизуелни медиумски услуги за 2019 година, која што Агенцијата ја изработи за да се обезбедат сознанија за состојбите во индустријата, како и за економските перформанси на субјектите на пазарот. Во неа засебно се анализирани податоците за економските перформанси на телевизиите и на радиостаниците, а согласно релевантните географски пазари засебно се претставени податоците за работењето на радиодифузерите кои емитуваат програма на национално, регионално и на локално ниво. Вкупните приходи во индустријата во 2019 година изнесувале 2.432,95 милиони денари. Од нив, 38% се приходите на јавниот сервис, 56% на комерцијалните телевизии и 6% на комерцијалните радиостаници. Вкупните трошоци во индустријата изнесувале 2.963,34 милиони денари, што е за 16,78% повеќе отколку во претходната година.

**Септември, 2020г. Бр.9**

**Надзори врз радиодифузери, ОЈЕКМ, даватели на аудиовизуелни медиумски услуги по барање и печатени медиуми**

**Радиодифузери**

Редовен програмски и административен надзор е извршен врз радијата Роса – АБ, Зона М-1, РФМ, Скај Радио и Урбан ФМ за повеќе обврски - употреба на јазикот во програмите, емитување на доброволно пријавениот процент домашна музика, дневно емитување најмалку 12 часа програма на радио, за правилата при емитување аудиовизуелни комерцијални комуникации, заштита на малолетната публика, користење телефонски услуги со додадена вредност и телефонско гласање, емитување игри на среќа и обезбедување квизови или други облици на наградно учество, објава на импресум, информации коишто треба да се направат достапни на корисниците и за објава на идентификација на радиодифузерот.

Надзорот покажа дека Скај Радио не емитуваше 15%, додека радио Зона М-1 30% доброволно пријавена музика на македонски јазик во периодот од 06:00 до 00:00 часот, од вкупно емитуваната музика во анализираното деноноќие. Кај Скај Радио и Урбан ФМ беше утврдено дека во дел од емитуваните програми, не се објавени податоците што се должни да ги емитуваат на соодветно место за секоја содржина од програмскиот сервис, а Скај Радио не ги обезбеди и информациите што треба да им се направат достапни на корисниците.

Редовен програмски и административен надзор за повеќе обврски е извршен врз Телевизија 3, ТВ Ирис, ТВ Канал Вис, ТВ Кисс&Менада, ТВ Полог и ТВ Шутел. Предмет на надзор беа правилата при емитување аудиовизуелни комерцијални комуникации, при користење телефонски услуги со додадена вредност и телефонско гласање, емитување игри на среќа и обезбедување квизови или други облици на наградно учество, обврските за заштита на малолетната публика, објава на импресум, информации коишто треба да се направат достапни на корисниците и за објава на идентификација на радиодифузерот.

Надзорот покажа дека ТВ Ирис, ТВ Канал Вис и ТВ Шутел не им овозможија на своите корисници, лесен, директен и постојан пристап до податоците за адреса на седиште, контакт и одговорно лице на давателот на аудиовизуелната медиумска услуга и податок за надлежното регулаторно тело. Кај ТВ Полог и ТВ Ирис е утврдено дека во дел од програмата не се објавени податоците за импресум со кои се идентификуваат авторите што учествувале во подготовката на аудиовизуелните содржини. Дополнително кај ТВ Ирис утврдено е дека еден игран филм е емитуван со погрешна предупредувачка сигнализација, а повеќе играни програми пред почетокот на емитувањето не се означени со предупредувачка сигнализација за заштита на малолетниците.

Извршен е и еден вонреден надзор по добиена претставка, врз Македонско радио – Втор програмски сервис МРА2, поточно врз извадок од постаро издание на утринската емисија „Тик Так и Зорка“, кое е репризно емитувано на 4 август 2020 година. При надзорот не се констатирани прекршувања на начелата за вршење на дејноста од членот 61 од ЗААВМУ.

**Оператори на јавни електронски комуникациски мрежи**

Редовен програмски надзор е извршен врз 32 кабелски оператори, за обврската на операторите во својот програмски пакет задолжително и бесплатно да ги содржат програмските сервиси на Јавниот радиодифузен сервис. При надзорот не се констатирани прекршувања.

За обврските коишто се однесуваат на регистрација на програмски сервиси во Агенцијата и титлување на програмите коишто ги реемитуваат операторите, извршен е редовен програмски надзор врз операторите Каблекалл, Пет Нет, Сигнал Нет, Спајдер Нет и Винсат Кабел. При надзорите не се констатирани прекршувања.

**Давател на аудиовизуелни медиумски услуги по барање**

Врз Давателот на аудиовизуелни медиумски услуги по барање НЕОТЕЛ од Скопје, извршен е редовен програмски надзор за обврските коишто се однесуваат на заштита на малолетните лица, кинематографските дела, и промоција на производство и пристап до европски дела. При надзорот не се констатирани прекршувања.

**Печатени медиуми**

Вонреден административен надзор е извршен врз Здружението на граѓани за истражување, комуникации и за развој Паблик Скопје, издавач на печатениот медиум „Лице в лице“, за да се констатира дали се објавени податоци за назив и адреса на седиштето и уредништвото на печатениот медиум, податоци за одговорното лице, уредниците, печатницата, датум на печатење или препечатување и број на печатени примероци, согласно обврската од Законот за медиуми. Со надзорот на изданието бр.041, 2020 на „Лице в лице“ е констатирано дека во целост е исполнета законската обврска.

Врз Трговското друштво за новинска издавачка дејност, трговија, производство и услуги Капитал Медиа Груп ДОО увоз извоз Скопје, издавач на магазинот „Капитал“, извршен е контролен административен надзор за да се утврди дали е постапено по мерка јавна опомена, изречена заради необјавување во дневен весник податоци за сопственичка структура и недоставување на исечок од објавата во Агенцијата. Издавачот на магазинот Капитал, на 2 септември до архивата на Агенцијата достави исечок од објавата на потребните податоци во дневен весник, со што во целост ја исполни обврската од Законот за медиуми.

**Јавни опомени за радиодифузери**

Советот на Агенцијата на 33-та седница одржана на 25 септември, врз основа на констатации од извршени надзори каде е утврдено непочитување на Законот за аудио и аудиовизуелни медиумски услуги и Законот за медиуми, донесе 6 Решенија за изрекување на мерки јавна опомена.

На Телевизија ИРИС од Штип, ТВ-КАНАЛ ВИС од Струмица и ТВ ШУТЕЛ од Скопје, изречени се мерки јавна опомена поради необезбедување информации што треба да им се направат достапни на корисниците. На ТВ ИРИС од Штип и Телевизија ПОЛОГ од Тетово, мерки јавна опомена им се изречени и за прекршување на обврската за објавување на импресум. Дополнително за ТВ ИРИС од Штип, Советот на Агенцијата донесе мерка јавна опомена и поради непочитување на обврската за заштита на малолетните лица.

Советот на Агенцијата на 32-та седница одржана на 10 септември 2020 година, врз основа на констатации од извршени надзори каде е утврдено непочитување на Законот за аудио и аудиовизуелни медиумски услуги, донесе 11 Решенија за изрекување на мерки јавна опомена за 9 радиодифузери. Поради емитување програма на странски јазик без да биде обезбеден превод на јазиците на кои телевизиите емитуваат програма согласно дозволата, мерка јавна опомена е изречена на МРТ2, ТВ Шутел, ТВ Сонце, ТВ Полог и на ТВ Кисс&Менада.

На ТВ Компани 21-М, ТВ-Канал Вис и ТВ Шутел, јавна опомена е изречена заради неемитување 30% програма изворно создадена како македонски аудиовизуелни дела, на ТВ Компани 21-М и ТВ Клан Мацедониа за непочитување на правилата за заштита на малолетната публика, дoдека на ТВ Шења заради непочитување на обврските при прикажување пласирани производи на програмата.



**АГЕНЦИЈА ЗА АУДИО И АУДИОВИЗУЕЛНИ МЕДИУМСКИ УСЛУГИ**

**РЕПУБЛИКА СЕВЕРНА МАКЕДОНИЈА**

**ул. Македонија бр. 38, 1000 Скопје**

**тел. (02) 3103400 факс: (02) 3103401**

**е-пошта:** [**contact@avmu.mk**](mailto:contact@avmu.mk) **веб страница:** [**www.avmu.mk**](http://www.avmu.mk)

